|  |  |
| --- | --- |
| Studienævnsmøde d. 9. oktober 2012  Til stede:  Anne Mette Mørcke, Kristian Stengaard-Pedersen, Per Höllsberg, Torsten Lauritzen, Mogens Andreasen, Torben Bæk Hansen, Nina Bjerre Andersen, Lise Haubjerg Nielsen, David Reiss Axelsen, Sidsel Støy, Kim Nielsen og Henrik Hansen  Fra studieadministrationen: Karoline Engsig-Karup, Lene Marie Ehrhorn  Studievejleder: Andreas Ernst | Referat |

# Godkendelse af dagsorden Godkendt

# Godkendelse af referat fra 11. september Godkendt med rettelser

# Dispensationssager Orientering om afgørelse fra ministeriet i klagesag. Orientering om afgjorte sager. På mødet blev følgende besluttet: Afslag på ansøgning om 1 års udsættelse af beståelsesfrist for 1. årsprøven, den studerende vurderes ikke studieegnet. Dispensation til 5. eksamensforsøg i miljø- og arbejdsmedicin begrundet i sygdom og familiære forhold. Dispensation til 4. eksamensforsøg i farmakologi samt ½ års forlængelse af bacheloruddannelsen begrundet i sygdom.

# Tid til læsning af pensum på KA 3. semester Efter flere henvendelser fra studerende på 3. semester KA (Hjerte-Lunge-Kar, HLK) er følgende problemstilling fremsat: En del af de studerende på 3. semester KA oplever manglende tid til læsning af teorien. Der refereres til et omfattende teoripensum, og modsat de foregående semestre er der ikke indlagt specifikke læsedage eller –uger i rotationen. Der er dog forskellige grader af, hvor pressede de studerende er. Studerende med farmakologi som valgfag føler sig temmelig pressede, mens de studerende, der har overstået valgfaget ikke følte sig pressede m.h.t. læsningen. Det diskuteres, hvilke muligheder vi har, for at gøre noget ved situationen. Studienævnet ønsker som udgangspunkt helst ikke at skære i antallet af kliniktimer, og de studerende er da også meget glade for de mange kliniktimer. En mulighed kunne være at ensrette semestrene, så alle semestre har samme struktur med blokke af skiftevis teori og klinik. Så ligner det noget, de studerende kender i forvejen, og man kan læse mere intensivt i teoriblokkene. En anden mulighed kunne være at de studerende skifter afdeling på HLK kursets to klinikperioder, så de får set forskellige typer patienter, da en del af pensum også læres gennem patientkontakt. Endelig foreslås det, at teoridagen lægges i forbindelse med en weekend, altså mandag eller fredag, så de der er udstationeret ikke skal tilbage til Aarhus hver onsdag. Der spørges til, om valgfaget på længere sigt kan lægges ned på 2. semester KA, hvilket dog vil kræve en ny studieordning? De studerende er glade for valgfaget og de muligheder det byder, men valgfaget nedprioriteres på 3. semester KA, da HLK kurset er hårdt. De studerende føler, at der er bedre plads til valgfaget ved siden af abdomen-kurset, hvor pensum også er markant mindre. På 2. semester er der derudover kun undervisning en gang om ugen, så det opleves som et let semester rent arbejdsmæssigt i forhold til både 1. og 3. semester.

Kursusleder Henning Mølgaard inviteres til at drøfte problemstillingen med studienævnet på næste møde.

# Godkendelse af valgfag Alle valgfag godkendt, Fertilitet og Fosterudvikling med bemærkninger.

# Godkendelse af summer schools Begge summer schools godkendt. Der ønskes en præcision af antal deltagere og undervisningsuger på Clinical Global Infectious Diseases.

# Orientering om sagsgangen i meritsager Ansøgninger om merit sendes til høring i det faglige miljø. Hvis det faglige miljø anbefaler et afslag på ansøgningen, tages ansøgningen op i studienævnet, der så beslutter endeligt, om der skal gives merit eller afslag.

# Gæst: Institutleder på Institut for Klinisk Medicin, Kristjar Skajaa Kort præsentation af studienævnet og af institutleder. Kristjar Skajaa udtrykker et stort ønske om at involvere sig meget i kandidatuddannelsen, og prioriterer dette højt. Kristjar Skajaa har det overordnede økonomiske ansvar for undervisningen på kandidatdelen og ønsker at være med i diskussioner og deltage i dialog med studienævnet, og håber på et godt samarbejde. Han har fx løbende aftaler med regionshospitalerne for at høre status derfra og for at høre, hvordan samarbejdet forløber. Han ser det som værende en hovedopgave at få mere struktur på varetagelsen af instituttets undervisningsopgaver. Vi kan som studienævn kun indstille, men ikke udføre opgaverne, så vi har brug for et godt samarbejde med institutlederne. Studenterrepræsentanterne bliver bedt om at nævne hvilke ting, der diskuteres i studenterforum aktuelt. Et af hovedemnerne er evaluering af undervisning og sikring af kvalitet. Hvordan sikrer vi, at der leveres god undervisning og kliniktid, der hvor man kommer hen? Kurserne evalueres efter hvert semester, og der udarbejdes en rapport med resultaterne, men vi har ikke som sådan en evaluering af afdelingerne. Kunne dette sættes i system, og blive en fast og obligatorisk del? Derudover diskuterede man den objektive strukturerede kliniske eksamen (OSKE) og ønsket om en større variation i prøveformerne på kandidatdelen. Her kommer en omkostnings- og prioriteringsdiskussion klart ind og spørgsmålet er, hvor mange penge man har at gøre godt med, hvad angår afholdelse af prøver. Multiple choice (MCQ) er en billig prøveform, og der er derfor 3 ’billige’ prøver på 1-3. semester af kandidatdelen. Hvornår har vi ’sparet sammen’ til en dyr prøve, som OSKE? Det er et stort ønske om at sikre en variation i prøveformerne, så også kliniske kompetencer udprøves i praksis. En mulighed er at arbejde med kompetencetests på afdelingerne, fx gennem tilføjelser i logbøgerne. Udfordringen kan så være at sikre, at de studerende udprøves ensartet og at der er lokale ressourcer til at løfte opgaven. Endelig bringes det op, at nogle afdelinger er kendt for mange aflysninger og ringe kvalitet af undervisningen. Kristjar Skajaa vil meget gerne have besked om sådanne problemer. Så vil han tage fat om problemet og løse det. Det bemærkes dog, at praktik er om en tovejs-aftale. Afdelingerne skal overholde deres del af aftalen, og de studerende skal møde op.

# Eventuelt

Ingenting.

Studieleder Anne Mette Mørcke

Uddannelsesrådgiver Karoline Engsig-Karup